יחד למען החייל

האגודה למען החייל

"האגודה למען החייל" הוקמה על ידי הסוכנות היהודית והוועד הלאומי בשנת 1942 כ"וועד הארצי למען החייל היהודי", לצורך מילוי צורכי הרווחה של חיילים אלה הן בארץ ישראל של טרום מדינה והן בחזיתות מלחמת העולם השנייה. הוועד הקים מעון מיוחד שבו שהו ילדי החיילים, שיגר לחזית באירופה שמיכות וביגוד חם, סידורים, תשמישי קדושה, ספרים ועלונים ובהם חדשות מארץ ישראל, ואף חילק לחיילים כתבי עת תרבותיים. בין מקימי הוועד נמנה יוסף ברץ.
לאחר קום המדינה כבר מנה "הוועד למען החייל היהודי" עשרות סניפים ברחבי הארץ. עם פרוץ מלחמת העצמאות והקמת צה"ל, הוסבה התשתית הארגונית הארצית והמקומית לסייע לחיילי צה"ל. מאז שונה שמו של "הוועד הארצי למען החייל היהודי" והפך לה"וועד למען החייל", ובשנת 1982 שונה שמו באופן רשמי ל"האגודה למען החייל".

ביקורת

בעבר הושמעה ביקורת רבה על כך שתקציב המנהלה של האגודה גבוה מאד ושאחוז משמעותי מהתרומות אינו מגיע לחיילים. דו"ח מבקר המדינה משנת 2007 העלה אי סדרים רבים בתפקוד האגודה. כך למשל העסיקה האגודה בין השנים 1995 ל 2004 חברה פרטית שהפעילה את מוקד ההתרמות הטלפוני תמורת עמלה של 50% מהתרומות הנכנסות. נכתבה ביקורת על אי קיום מכרזים כנדרש, אי העברת תרומות ליעדן ועוד. ביקורת ציבורית רבה הושמעה על משכורות הבכירים באגודה.
עם השלמת האיחוד עם קרן לב"י נחתם הסכם מול משרד הביטחון ועל פיו גיוס התרומות ומימושן מכוסה במלואו על ידי משרד הביטחון, כך שמהתרומות לא מופרשים כל אחוזים למשכורות או הוצאות העמותה. כמו כן כיום מכהן בארגון יו"ר מתנדב.

קרן לב"י

קרן לב"י הוקמה בשנת 1980 אך נרשמה בפועל כעמותה רק ביולי 1982. בשלוש השנים הראשונות הצליחה הקרן לגייס כ-45 מיליון דולר, אולם עם השנים הכנסות הקרן ירדו ובדו"ח מבקר המדינה על משרד הביטחון משנת 1989 אף הועלתה השאלה האם יש לה זכות קיום. קרן לב"י (למען ביטחון ישראל) היא עמותה התנדבותית הכוללת מתנדבים מישראל ומרחבי העולם ופועלת לצד יחידה צבאית המונה 7 קצינים.

פעילויות הארגון האחוד

בשנים האחרונות מעביר יחד למען החייל בשנה כ־200 מיליון ש"ח,, לחיילי צה"ל, באמצעות תחומי פעילות רבים. הארגון מקיים פרויקטים רבים לרווחת חיילים בודדים וחיילים נזקקים, מנהל רשת "בתי חייל" ודירות ברחבי הארץ להלנת חיילים, מתכנן ומקים מבנים ואולמות בבסיסי צה"ל, מקיים פעילות לחיילי המילואים, מארח מדי שבוע לנופש גדודי לוחמים ותומכי לחימה, מפעיל פרויקט לאימוץ גדודים לוחמים, מפעיל מזנוני דרכים לרווחת החיילים ברחבי הארץ, מקיים ימי כיף לחיילים בודדים, מקיים פעילות רווחה למשפחות אלמנות ויתומי צה"ל, בעל רשת חנויות הנוחות בבסיסים "כוורת", ומפעיל את מועדון "יותר" מועדון ההטבות לחיילי החובה בצה"ל. מגוון הפעילויות מבוצע באמצעות עובדי יחד למען החייל בשלושה מרחבים: מרחב צפון המשתרע מקריית שמונה ועד חדרה, ובו כ-28 סניפים. מרחב מרכז, המונה כ-40 סניפים, ומרחב דרום, אשר אחראי על האזור בין יבנה לאילת. המרחבים נמצאים בקשר עם יחידות צה"ל ומסייעים להן ככול שניתן. כמו כן מתנדבים רבים, "הדודות", פועלים למען החיילים במסגרת כ־90 סניפים ברחבי הארץ.
אחד מיעדיו המרכזיים של הארגון הוא טיפול בחיילים בודדים, חיילים ממשפחות מעוטות יכולת כלכלית ועולים חדשים.

חיילים בודדים

בתי החייל ודירות "בית חם" הם פתרון המגורים המרכזי לחיילים הבודדים המשרתים בצה"ל.
הארגון מפעיל את פרויקט "מתגעגעים הביתה" במסגרתו טסים מדי שנה כ־1500 חיילים בודדים לביקור משפחותיהם המתגוררות בחו"ל. כל חייל בודד זכאי למימון טיסה מלא לארץ מוצאו, פעם אחת במהלך שירותו הצבאי.
מדי שנה מתארחים כ־400 חיילים בודדים לליל הסדר המרכזי לחיילים בכפר הנופש בגבעת אולגה. החיילים שוהים בכפר הנופש במשך כל החג ונהנים מפעילות מגוונת.

חיילים נזקקים ובני משפחותיהם

הארגון מסייע לחיילים ממשפחות מעוטות יכולת כלכלית במגוון דרכים- אספקת ציוד חשמלי, ריהוט, ביגוד ותווי קניה הנדרשים לחיילים שידם אינה משגת לרכישת מוצרים אלה וכן תווי שי בחגים ובאירועים שונים.

טיפול בחיילים מאושפזים

מתנדבי 'יחד למען החייל' מבקרים את החיילים המאושפזים בבתי החולים ומעניקים להם ערכת שי מיוחדת שנועדה להקל עליהם את השהייה בבית החולים.

פרויקט "בית חם"- דירות לחיילים בודדים

ייחד למען החייל מפעיל מערך של כ־100 דירות ברחבי הארץ בהן מתגוררים כ־600 חיילים בודדים. הדירות מאובזרות בריהוט הנדרש ובציוד חשמלי במטרה להעניק לחיילים אורח חיים הולם ולספק להם תחושת בית אמיתי ככל הניתן.

מתקני יחד למען החייל

ליחד למען החייל 16 מתקנים ברחבי הארץ, לרווחת חיילי צה"ל: 2 כפרי נופש, באשקלון ובגבעת אולגה. 5 קריות חינוך: הר לבנים, חוות השומר, בית גולדמינץ, בית פלדמן, והר גילה. וכן בתי חייל ברחבי הארץ: בית החייל בחיפה, בית החייל בטבריה, בית החייל בקרית שמונה, בית החייל באר שבע, בית החייל ירושלים, בית החייל באילת, בית השריון, בית החייל בתל אביב (ללא לינה), בית החייל ברמת גן ובית קלימיאן ברמת גן.
חיילי צה"ל מכל החילות זכאים ללינה בבית החייל בשלושה מצבים:
לינת קבע - חיילים בודדים, חיילים המשרתים בבסיסים בהם אין מקומות לינה, או חיילים הגרים במרחק הגדול מ-60 ק"מ ממקום שירותם, זכאים למגורים קבועים בבית החייל על-חשבון הצבא.
לינת בודד - חייל הנשלח לביצוע משימה שלא באזור של יחידה צבאית כלשהו ולא באזור מגוריו, יכול לפנות לקצין העיר ויקבל הפניה להתארח בבית החייל ללילה אחד (לדוגמה: מש"קית ת"ש או מפקד שעשו ביקורי בית באזור רחוק).
נופש - חייל שמעוניין להתארח בבית החייל (או במתקנים אזרחיים שבהסדר עם צה"ל) בזמן חופשתו, יכול לפנות באופן פרטי ולשלם על האירוח מכספו (במחירים מסובסדים).

רווחה ביחידה

בניה בבסיסי צה"ל - יחד למען החייל מתכנן ובונה בבסיסי צה"ל מבני רווחה, מועדונים, אולמות מופעים וספורט, חדרי כושר, בריכות שחיה, חדרי אינטרנט, כיתות לימוד, בתי כנסת ועוד. מדי שנה מקימה העמותה עשרות מבנים, בהיקף של עשרות מיליוני שקלים בשנה.

מועדון "יותר"

ייחד למען החייל הקים את "מועדון יותר", מועדון ההנחות וההטבות לחיילי החובה. חבר במועדון הוא חייל בשירות חובה המחזיק כרטיס אשראי עם סמל המועדון המקנה לו הנחות והטבות בעשרות בתי עסק בתחומים השונים: צרכנות, תרבות הפנאי, רווחה, לימודים וסלולר. החברות במועדון אינה כרוכה בתשלום. מועדון יותר אף מקיים את פסטיבל 'יותר' - מסיבת הגיוס הגדולה בישראל המעודדת גיוס בקרב בני נוער.
כל המתגייסים לצה"ל זוכים לקבל שי מיוחד מהמועדון במהלך שרשרת החיול בבקו"מ. השי מכיל דברי מתיקה, מוצרי טיפוח מוצרי היגיינה ועוד, אשר יסייעו בידי המתגייסים במהלך הטירונות והשירות.

פרויקט "אמץ לוחם"

פרויקט אמץ לוחם של יחד למען החייל מקשר בין חברות עסקיות ותורמים מהארץ ומחו"ל לגדודי לוחמים. מדובר באימוץ ערכי, תומך ומסייע שמטרתו לעזור למערך הלוחם הסדיר בצה"ל. סכום התרומה השנתי היוא כ-100,000 ש"ח, תוך התחייבות לשלוש שנים. הסכום מיועד לרווחת החיילים ולפעילויות מגוונות. כיום, מאומצות במסגרת הפרויקט כ-200 יחידות.